Kostas Labanauskas

Kostas Labanauskas (1916 m. kovo 17 d. Petrograde, Rusija – 2013 m. gegužės 30 d. Toronte, Kanada) – Lietuvos sporto medicinos gydytojas, pedagogas, visuomenės veikėjas, biomedicinos mokslų daktaras.

Biografija 
Prasidėjus Pirmajam pasauliniam karui šeima buvo pasitraukusi į Petrogradą. 1925–1929 m. mokėsi Šiaulių valstybinėje gimnazijoje, 1929–1933 m. Kauno „Aušros“ gimnazijoje. 1933–1939 m. studijavo Vytauto Didžiojo universiteto (VDU) Medicinos fakultete. 1936–1937 m. mokėsi Kauno karo mokykloje, atsargos leitenantas. 1936–1940 m. priklausė Šaulių sąjungai.

1939–1940 m. VDU Medicinos fakulteto patologinio anatominio instituto vyr. preparatorius. 1940–1943 m. VDU Medicinos fakulteto Histologijos ir embriologijos katedros asistentas. 1941 m. Birželio sukilimo dalyvis, 1941 m. Fredos dvaro rūmuose įsteigė pirmosios pagalbos punktą sužeistiesiems gydyti. Karo ir pokario metais teikė profesionalią medicininę pagalbą. 1944–1949 m. VDU (1946–1950 m. Kauno universitetas) Histologijos ir embriologijos katedros vyr. dėstytojas. 1949–1950 m. Vilniaus universiteto Medicinos fakulteto Anatomijos ir histologijos katedros vyr. dėstytojas.

1950–1992 m. Lietuvos kūno kultūros instituto dėstytojas, 1958–1976 m. Anatomijos ir sporto medicinos katedros vedėjas; 1956 m. docentas. 1953 m. Eksperimentinės medicinos institute apgynė disertaciją „Neurologijos reaktyvumas nervinių gijų regeneracijos procesuose“, medicinos mokslų kandidatas. Parašė daugiau kaip 200 mokslinių straipsnių.

1935–1944 m. ir nuo 1990 m. Lietuvos gydytojų korporacijos „Fraternitas Lituanica“ narys, jos atkūrimo vienas organizatorių ir 1991–1995 m. pirmininkas. Mokėjo esperanto, lotynų, vokiečių, rusų, anglų kalbas. Buvo filatelijos ir šachmatų entuziastas. Paskutiniuosius gyvenimo metus praleido pas jauniausią dukrą gydytoją Kanadoje. Palaidotas Petrašiūnų kapinėse.

Bibliografija 
 Sportininko higiena. – Vilnius, 1958. – 70 p.
 Fizinė kultūra – sveikatos šaltinis / Karolis Dineika, Kostas Labanauskas. – Vilnius, 1959. – 230 p.
 Gamybinė gimnastika: metodinė priemonė (su kitais). – Vilnius, 1960. – 93 p.
 Sportinis masažas / Ona Gasparkienė, Kostas Labanauskas. – Vilnius: Valstybinė politinės ir mokslinės literatūros leidykla, 1961. – 120 p.: iliustr.
 Mokinio priežiūra namuose / Janina Ivaškevičienė, Kostas Labanauskas, Jadvyga Tiknienė. – Kaunas, 1963. – 54 p.: iliustr
 Sportinė treniruotė / Viktoras Dzenis, Kostas Labanauskas. – Vilnius, 1965. – 115 p.
 Bendrosios terapijos pagrindai / Alfredas Žiugžda, Jonas Vytautas Bakšys, Kostas Labanauskas. – Vilnius: Mintis, 1966. – 326 p.
 Fizinis lavinimas ir moksleivio sveikata / Kostas Labanauskas, Ona Gasparkienė. – Vilnius: Mintis, 1967. – 47 p.: iliustr.
 Higienos laboratoriniai darbai Kūno kultūros instituto studentams. – Kaunas, 1970. – 65 p.
 Įpročiai ir sveikata / Kostas Labanauskas, Alfredas Žiugžda. – Kaunas: Šviesa, 1976. – 88 p.: iliustr.
 XX amžiaus žmogus ir hipodinamija. – Vilnius: Mokslas, 1976. – 23 p.
 Sporto medicina. – Vilnius: Mokslas, 1977. – 183 p.: iliustr.
 Sportininko mityba / Vytautas Kantauskas, Kostas Labanauskas. – Vilnius, 1978. – 37 p.: lent.
 Sporto medicinos laboratoriniai darbai: mokymo priemonė / Jonas Skirius, Kostas Labanauskas, Kotryna Paičiuvienė. – Kaunas, 1980. – 145 p.
 Suaugusių žmonių fizinė būklė ir jos įvertinimas: medžiaga lektoriui / Stasys Dulinskas, Kostas Labanauskas. – Vilnius: Žinija, 1987. – 24 p.: lent.

Įvertinimas 
 1999 m. Lietuvos kariuomenės kūrėjų savanorių medalis

Šaltiniai 

Lietuvos sporto gydytojai
Lietuvos sporto mokslininkai
Lietuvos dėstytojai
Lietuvos sukilėliai